Ľ. Mušková, poslankyňa: (2002-11-06):
Aby som všetko nekritizovala, samotnú novelu zákona č. 313, ktorú máme zaradenú v prvom čítaní v skrátenom legislatívnom konaní, možno hodnotiť na jednej strane ako progresívnu, naprávajúcu hádam to, čo sa v minulom roku zabudlo a čo pán minister Zajac zrejme svojim voličom sľuboval. Novela zákona priberá priamo pod svoje krídla aj zamestnancov zdravotníckych zariadení, ktorí majú uzatvorené zmluvy so zdravotnými poisťovňami a umožňuje prechod na vhodnejší spôsob stanovenia ceny práce zdravotníckeho zamestnanca. V tomto bode by som hádam mohla novelu podporiť, pokiaľ bude istota, že riaditelia zdravotníckych zariadení budú objektívne posudzovať odvedené výkony pracovníkov a odbúra sa klientelizmus, politikárčenie a lobizmus, ktorý zasahuje všetky úrovne vlády, riadenia minulej a dnešnej vlády pána Mikuláša Dzurindu. Nový spôsob financovania pravdepodobne umožní postupne znížiť stav zamestnancov zdravotníckych zariadení, a to hlavne lekárov. A preto upozorňujem na možnosť zvýšenia percenta nezamestnanosti v tejto kategórii zamestnancov, že je tak hrozivá situácia na Slovensku, ktorú nezamestnanosť predstavuje. Táto novela schválením prinesie podľa odhadu odborníkov minimálne 10 percent. Na zabránenie tomuto javu bude potrebné urýchlene vytvoriť vhodné legislatívne prostredie, aby súkromná prax lekárov nebola blokovaná inštitúciami, ako je napríklad komora lekárov, zdravotníckymi poisťovňami a podobne. Pokiaľ nám všetkým ide o kvalitu poskytovania lekárskych služieb, musíme vytvoriť aj pre lekárov vyššie konkurenčné prostredie, aby pacient mal skutočne, lebo doteraz to, aj keď to zákon hovorí, ale neplatí, aby mal možnosť sám sa rozhodnúť, ktorému lekárovi dá svoju dôveru, a tým aj možnosť finančnej prosperity. Druhý problém, ktorý novela zákona rieši, je problém mzdového ohodnotenia učiteľov, vysokoškolských pracovníkov, vedcov, umelcov a ďalších pracovníkov, ktorí prichádzajú o sľúbené mzdové výhody ako náhradu za veľmi nízke mzdové a spoločenské ohodnotenia z predchádzajúcich štyroch rokov. Očakávam, že k novele zákona hlasne prehovoria aj odborové združenia a zastanú sa týchto zamestnancov. Bolo by dobré vypočuť si tu v parlamente, aspoň vo výbore, názor Rady vysokých škôl a Slovenskej rektorskej konferencie, ktorí sú zo zákona o vysokých školách kompetentní vyjadrovať sa k vážnym problémom, ktoré postihujú rezort vysokých škôl. Mediálne široko prezentovaná neschopnosť vlády otvorene povedať, že predvolebné sľuby postavené do noviel zákona neboli myslené vážne a že veriť politickým stranám tejto koalície môže už len naivný volič, aj to tu v tejto novele vidieť. Nesúhlasíme s reštrikčnými bodmi obsiahnutými v tejto časti novely zákona a budeme v druhom čítaní predkladať pozmeňujúce návrhy na nápravu, respektíve zmiernenie dopadu takto navrhovanej novely pre pracovníkov rezortu školstva. Vážení kolegovia, myslím si, že to, čo je uvádzané vo všeobecnej časti dôvodovej správy, že predkladané opatrenia sú na zabezpečenie stabilizácie ekonomiky, a preto je vláda nútená siahať na mzdové ohodnotenie pracovníkov v rezortoch, ktoré sú v stupnici mzdových príjmov pod celoštátnym priemerom, kde kvalita ich práce má nesmierny dopad na kvalitu vzdelania budúcej generácie občanov tohto štátu, kde pracoviská týchto rezortov bojujú o udržanie vekového priemeru niekedy pod dôchodkovým vekom, napríklad priemerný vek profesorov vysokých škôl, a kde hrozí, že nová generácia vedcov na Slovensku v niektorých vedných odboroch vôbec nemusí vyrásť, je myšlienka nesprávna, ba scestná. Dávam preto na zváženie, či pán minister v zastúpení vlády navrhovateľa zákona by nemal návrh novely zákona z rokovania parlamentu stiahnuť a vláda by mala prehodnotiť svoje predstavy brať každému, kto nevie kričať alebo sa nevie brániť, lebo má smolu, že práve nepatrí k silovým rezortom. Ďakujem za pozornosť. (Potlesk.)